משנה שבת י ניקוד
הַמַּצְנִיעַ לְזֶרַע וּלְדֻגְמָא וְלִרְפוּאָה, וְהוֹצִיאוֹ בְּשַׁבָּת, 
חַיָּב בְּכָל שֶׁהוּא. 
וְכָל אָדָם אֵין חַיָּב עָלָיו אֶלָּא כְּשִׁעוּרוֹ. 
חָזַר וְהִכְנִיסוֹ, אֵינוֹ חַיָּב עָלָיו אֶלָּא כְּשִׁעוּרוֹ:

 הַמּוֹצִיא אֳכָלִין וּנְתָנָן עַל הָאַסְקֻפָּה, 
בֵּין שֶׁחָזַר וְהוֹצִיאָן, 
בֵּין שֶׁהוֹצִיאָן אַחֵר, 
פָּטוּר, 
מִפְּנֵי שֶׁלֹּא עָשָׂה מְלַאכְתּוֹ בְּבַת אַחַת. 
קֻפָּה שֶׁהִיא מְלֵאָה פֵּרוֹת, 
וּנְתָנָהּ עַל הָאַסְקֻפָּה הַחִיצוֹנָה, 
אַף עַל פִּי שֶׁרֹב הַפֵּרוֹת מִבַּחוּץ, 
פָּטוּר, 
עַד שֶׁיּוֹצִיא אֶת כָּל הַקֻּפָּה:

 הַמּוֹצִיא בֵּין בִּימִינוֹ בֵּין בִּשְׂמֹאלוֹ, 
בְּתוֹךְ חֵיקוֹ אוֹ עַל כְּתֵפוֹ, 
חַיָּב, 
שֶׁכֵּן מַשָּׂא בְּנֵי קְהָת. 
כִּלְאַחַר יָדוֹ, 
בְּרַגְלוֹ, 
בְּפִיו וּבְמַרְפְּקוֹ, 
בְּאָזְנוֹ וּבִשְׂעָרוֹ, 
וּבְפֻנְדָּתוֹ וּפִיהָ לְמַטָּה, 
בֵּין פֻּנְדָּתוֹ לַחֲלוּקוֹ, 
וּבִשְׂפַת חֲלוּקוֹ, 
בְּמִנְעָלוֹ, בְּסַנְדָּלוֹ, 
פָּטוּר, 
שֶׁלֹּא הוֹצִיא כְּדֶרֶךְ הַמּוֹצִיאִין:

 הַמִּתְכַּוֵּן לְהוֹצִיא לְפָנָיו וּבָא לוֹ לְאַחֲרָיו, 
פָּטוּר. 
לְאַחֲרָיו וּבָא לוֹ לְפָנָיו, 
חַיָּב. 
בֶּאֱמֶת אָמְרוּ: 
הָאִשָּׁה הַחוֹגֶרֶת בַּסִּינָר, 
בֵּין מִלְּפָנֶיהָ וּבֵין מִלְּאַחֲרֶיהָ, 
חַיֶּבֶת, 
שֶׁכֵּן רָאוּי לִהְיוֹת חוֹזֵר. 
רַבִּי יְהוּדָה אוֹמֵר: 
אַף מְקַבְּלֵי פְּתָקִין:

 הַמּוֹצִיא כִּכָּר לִרְשׁוּת הָרַבִּים, חַיָּב. 
הוֹצִיאוּהוּ שְׁנַיִם, פְּטוּרִין. 
לֹא יָכֹל אֶחָד לְהוֹצִיאוֹ וְהוֹצִיאוּהוּ שְׁנַיִם, חַיָּבִים; 
וְרַבִּי שִׁמְעוֹן פּוֹטֵר. 
הַמּוֹצִיא אֳכָלִין פָּחוֹת מִכַּשִּׁעוּר בִּכְלִי, 
פָּטוּר אַף עַל הַכְּלִי, 
שֶׁהַכְּלִי טְפֵלָה לוֹ. 
אֶת הַחַי בְּמִטָּה, 
פָּטוּר אַף עַל הַמִּטָּה, 
שֶׁהַמִּטָּה טְפֵלָה לוֹ. 
אֶת הַמֵּת בְּמִטָּה, חַיָּב. 
וְכֵן כַּזַּיִת מִן הַמֵּת וְכַזַּיִת מִן הַנְּבֵלָה וְכָעֲדָשָׁה מִן הַשֶּׁרֶץ, 
חַיָּב; 
וְרַבִּי שִׁמְעוֹן פּוֹטֵר:

 הַנּוֹטֵל צִפָּרְנָיו זוֹ בְּזוֹ, 
אוֹ בְּשִׁנָּיו, 
וְכֵן שְׂעָרוֹ, וְכֵן שְׂפָמוֹ, וְכֵן זְקָנוֹ, 
וְכֵן הַגּוֹדֶלֶת, וְכֵן הַכּוֹחֶלֶת, וְכֵן הַפּוֹקֶסֶת, 
רַבִּי אֱלִיעֶזֶר מְחַיֵּב, 
וַחֲכָמִים אוֹסְרִין מִשּׁוּם שְׁבוּת. 
הַתּוֹלֵשׁ מֵעָצִיץ נָקוּב, חַיָּב; 
וְשֶׁאֵינוֹ נָקוּב, פָּטוּר. 
וְרַבִּי שִׁמְעוֹן פּוֹטֵר בָּזֶה וּבָזֶה:

שבת י
י